የመንግስትን ድጋፍ የሚጠይቀው የሕክምና አገልግሎት ﻿
ወይዘሮ ነስራ ብርሃኔ ከአፋር ክልል ኢጬቶ ከተማ ለኩላሊት ህክምና አዲስ አበባ መጥተው ዲያሌሲስ ማድረግ ከጀመሩ አምስት ዓመት ሆኗቸዋል። ያሳለፉትንም የጭንቅ ጊዜ እንዲህ ያስታውሱታል ለዲያሌሲስ የሚከፈለው ውድ ነው ‹‹በሳምንት እስከ 5ሺ ብር ለህክምና አወጣለሁ ፤ በቀን አስር ፍሬ ኪኒን እውጣለሁ፤ ለደም ግፊቴም ሁለት ዓይነት ኪኒን በቀን እውጣለሁ በዚህ ላይ የልብ ችግር አለብኝ ይላሉ። ወይዘሮ ነስራ
‹‹መንግሥት ለኤች.አይ.ቪ ኤድስ
የተሰጠውን ያህል ትኩረት ለኩላሊት አልሰጠም ፤ ብዙ
ትኩረትና ድጋፍ ያስፈልገናል፤በአዲስ አበባ ለሚገኙ 191 ፋብሪካዎች ከዘውዲቱ ሆስፒታል የትብብር ደብዳቤ ብናፅፍም አንዳቸውም ምላሽ አልሰጡንም›› ሲሉ አመልክተው፣መንግሥትም ባለሀብቶችም ትኩረት ይስጡን ሲሉ ጥሪ ያቀርባሉ። ወይዘሮ ሰናይት ኃይሌ
ባለቤታቸው አቶ ተፈራ ጋሻውን ያስታምማሉ። የኩላሊት ታማሚ ብር ካለው በሳምንት ሦስቴ ከታጠበ ያለውን ባቅሙ እየሠራ መኖር ይችላል። ብር ከሌለው የሚረዳው ካላገኘ ግን ስድስት ወር መቆየት አይችልም ሲሉም ያመለክታሉ፡፡ እንደ
እሳቸው ገለጻ፤ የኩላሊት ታማሚ ብዙ ተጓዳኝ በሽታዎች ይመጡበታል፤ እንደልቡ በልቶ ውሃ ስለማይጠጣ እነዚህን በሽታዎች መቋቋም አይችልም። አንዱ የጎዳን መድኃኒት ማጣት ነው ። «ጳውሎስ ሆስፒታል መድኃኒት ይሸጥ ነበር አሁን የለም እያሉን ነው። ባለቤቴ ከታመመ ስምንት ዓመት ከስድስት ወር ሆኖታል ፤ሌሊት አይተኛም፤ ስምንት ዓመት ሙሉ ወንበር ላይ ቁጭ ብሎ ነው የሚያድረው» ይላሉ። የቶም ዲያሌሲስ ህክምና ማዕከል ሥራ አስኪያጅ ዶክተር ቶማስ ገብረመስቀል እንደሚሉት፤ታማሚዎች መጀመሪያ ለህክምና ሲመጡ አምስት ሺ ብር
ያስፈልጋቸዋል፡፡ ከዚያ በኋላ ህመምተኞች በየሦስት ቀኑ ማቆምያ የሌለው 1 ሺ300 ብር
ወጪ ይጠበቅባቸዋል። ሁሉም የኩላሊት ህክምና ግብዓቶችና መሣሪያዎች ከውጭ ሲገቡ እንደ ቅንጦት እቃ መንግሥት ለግዢው ከወጣው ዋጋ ከእጥፍ በላይ ቀርጥ ያስከፍላል የሚሉት አቶ ቶማስ፣ይሄ ለህመሙ ትኩረት አለመሰጠቱን ያመለክታል ይላሉ። አቶ ቶማስ በአሜሪካ በዚህ ሙያ ለብዙ ዓመታት ሰርተዋል፡፡ ወደ ሀገር ከመጡ ዘጠኝ ዓመታቸው ነው፡፡ ይሄን ህክምና በማምጣት እያስፋፉ ናቸው፡፡ ከመንግሥት አበረታች ድጋፍ እየተደረገ አይደለም ሲሉ ያመለክታሉ፡ ፡ ‹‹ለኩላሊት እጥበት የሚያስፈልጉትን ግብዓቶች ያስገባነው ግማሽ ሚሊዮን የአሜሪካ ዶላር አውጥተን ነበር። አሁን ዕቃው ሊያልቅ ነው ፤ህክምና ብናቆም ጫናው ለመንግሥትም ነው።›› ሲሉ አመልክተው፣መንግሥት የቀረጡን ጉዳይ ሊያስብበት እንደሚገባም ነው የጠቆሙት።መንግሥት የኩላሊት ህክምና በጀመረባቸው ሆስፒታሎችም በትክክል መስራት አለበት ሲሉ ያሳስባሉ። ዶክተር ቶማስ መንግሥት ህሙማንን ለመርዳት ዝግጁ ከሆነ እኛም አብሮ ለመስራት ዝግጁ ነን ይላሉ። ቢጂ አይ ለሃያ ሰው ለአንድ ዓመት ህክምና 2ነጥብ5 ሚሊዮን ብር እንደለገሰ በማስታወስ ሌሎችም ድርጅቶችና ባለሀብቶች ትብብር ቢያደርጉ ችግሩን ማቅለል እንደሚቻል ይገልፃሉ። የኩላሊት ህመምተኞች እጥበት በጎ አድራጎት ድርጅት ሥራ አስኪያጅ አቶ ሰለሞን አሰፋ በበኩላቸው፣ በመንግሥት የዲያሌሲስ አገልግሎት እየተስፋፋ መሆኑን ይናገራሉ። በተጨማሪም በምኒልክ፣ በዘውዲቱና በጳውሎስ ከሚሰጠው ህክምና በተጨማሪ በየክልሉ ጤና ኮሌጆችና ሆስፒታሎች ለማስጀመር እየተሰራ እንደሆነም ጠቁመዋል። በጤና ሚኒስቴር በበሽታ መከላከልና መቆጣጠር ዳይሬክቶሬት ተላላፊ ያልሆኑ በሽታዎች ቡድን አስተባባሪ ዶክተር ሶስና ኃይለማርያም በበኩላቸው፣ የኩላሊት ህክምና እንኳን በኢትዮጵያ በሌላውም ሀገር ኢኮኖሚን የሚጎዳ ነው ይላሉ። እንደ አስተባባሪዋ ገለፃ፤ የኩላሊት መድኃኒቶች ከውጭ የሚገቡና በጣም ውድ ናቸው። በመሆኑም መንግሥት ህሙማኑን ለመደጎም ጥናት ማድረግ ይጠበቅበታል።ኢንሹራንስ ባለባቸው ሌሎች ሀገራት እንኳ የኩላሊት ህክምና ከመወደዱ የተነሳ በኢንሹራንስ አይታቀፍም ሲሉ ተናግረዋል። ይሄ እንዳለ ሆኖ መንግሥት ለህክምናው የሚያስፈልጉ መሳሪያዎች በቅናሽ ዋጋ እንዲገቡ ከአምራቾች ጋር በመነጋገር ላይ እንደሆነም ጠቁመዋል። መንግሥት የኩላሊት እጥበት (ዲያሌሲስ) ማሽን የተከለባቸው ሆስፒታሎች አሉ የሚሉት አስተባባሪዋ፤ ሆኖም ኩላሊት ወጪው ከፍተኛ ስለሆነ ሁሉንም ህክምና ለማዘጋጀት ትልቅ ኢኮኖሚ የሚጠይቅና ሌሎች መደገፍ ያለባቸው ህመሞችም ስላሉ ቀስ በቀስ የሚሟላ እንደሆነ አስረድተዋል። አስተባባሪዋ ጨምረው እንደተናገሩት፣ መንግሥት ከአዲስ አበባ በተጨማሪ በሦስት የክልል ሪፈራል ሆስፒታሎች ማሽኖች ለማስገባት ጥረት እያደረገ ነው። ሆስፒታሎች ተመርጠው ስልጠና ተሰጥቶ አገልግሎት እንዲጀምሩ እየተሠራ እንደሆነም ጠቁመዋል። አብዛኛው የኩላሊት በሽታ የሚከሰተው ደም ግፊትና ስኳር የመሳሰሉትን ህመሞች ተከትሎ መሆኑን ጠቅሰው፣ እነዚህ ላይ ትኩረት በመስጠት በሽታውን ለመከላከል እየተሰራ እንደሆነም ያብራራሉ። ከቀናት በፊት
የጤና ሚኒስትሩ ዶክተር
አሚር አማን በጥቁር
አንበሳ የኩላሊት ህክምና
ማዕከል በ30 ሚሊዮን
ዶላር ለመጀመር መታሰቡን
መግለፃቸውን መዘገባችን ይታወሳል
።አዲስ ዘመን ግንቦት 6/2011